b'\n_START_ARTICLE_\nAnton Restovi\xc4\x87\n_START_PARAGRAPH_\nAnton Restovi\xc4\x87 (Nere\xc5\xbei\xc5\xa1\xc4\x87a, o. Bra\xc4\x8d, 1929. - 1978.), hrvatski ekonomist. Jedan od za\xc4\x8detnika pore\xc4\x8dkog turizma.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en u Nere\xc5\xbei\xc5\xa1\xc4\x87u na otoku Bra\xc4\x8du. U Istru je do\xc5\xa1ao 1952. godine i aktivno sudjelovao u politi\xc4\x8dkom i gospodarskom \xc5\xbeivotu Pore\xc4\x8da. Bio je predsjednik mnogih dru\xc5\xa1tava i klubova, te je kao predsjednik Skup\xc5\xa1tine i gradona\xc4\x8delnik Pore\xc4\x8da pokrenuo i podr\xc5\xbeao mnoge zna\xc4\x8dajne projekte._NEWLINE_Od 1967. do 1978. godine aktivno je radio u turizmu i kao direktor HTP \xe2\x80\x9eRiviera\xe2\x80\x9e dao je svoje osobno obilje\xc5\xbeje i ostavio neizbrisiv trag. Kao jedan od za\xc4\x8detnika pore\xc4\x8dkog turizma kako ga obi\xc4\x8dno nazivaju, po struci diplomirani ekonomist svoj je \xc5\xbeivotni izazov na\xc5\xa1ao u razvijanju i stvaranju novih turisti\xc4\x8dkih kapaciteta koji su doprinijeli gospodarskom razvoju grada i promakli ga me\xc4\x91u vode\xc4\x87a turisti\xc4\x8dka odredi\xc5\xa1ta u Hrvatskoj i cijeloj onda\xc5\xa1njoj Jugoslaviji. _NEWLINE_U navedenom je razdoblju zapo\xc4\x8deo rad hotela Jadran i Parentino, gradnja hotela i apartmana Luna (1967.), hotela Neptun i turisti\xc4\x8dkog naselja Lanterna (1968.), hotela Pore\xc4\x8d, Kristal i Rubin (1971.), hotela Mirna u Istarskim toplicama, hotela Diamant, Zagreb i paviljona Solaris (1976.) te je zapo\xc4\x8dela izgradnja hotela Pical, tada prvog hotela najvi\xc5\xa1e kategorije u Pore\xc4\x8du. Aktivnost turisti\xc4\x8dke ku\xc4\x87e bila je u to vrijeme i u autokampovima Turist u Vrsaru, te Istra u Funtani kao i tvornici elektro dijelova Neon Vrsar._NEWLINE_U svom je radu nastojao promovirati grad Pore\xc4\x8d i ljudske vrijednosti te je \xc4\x8desto bio predstavnik mnogih uva\xc5\xbeenih tijela dr\xc5\xbeavne razine. U spomen na njegov nesebi\xc4\x8dan rad i trag koji je ostavio za sobom njegovo ime danas nosi \xc5\xa1etnica uz more koja je tada bila glavna i jedina ulazna cesta u grad sa zapadne strane.'